Tionscadal Taighde Gníomhaíochta do Chnuasaigh Scoileanna Beaga 
Gaeloideachas & Cnuasach Scoileanna Beaga Iorras Aithnigh 

“Sainmhínítear scoileanna beaga chun críocha staitistiúla mar scoileanna le 4 múinteoirí príomhshrutha nó níos lú” 

Cuireadh tús leis an tionscadal taighde gníomhaíochta do scoileanna beaga tuaithe in Eanáir 2022 agus leanfaidh sé ar aghaidh go Meitheamh 2024. Sí aidhm an tionscadail nuálach seo scoileanna beaga a spreagadh chun oibriú le chéile i gcnuasaigh áitiúla féachaint le inbhuanaitheacht na scoileanna agus a bpobail a fheabhsú. 

Tá an tionscadal seo á fhorbairt i gcomhar leis an Roinn Oideachais, mar chuid de chlár oibre an Fhóraim Bhunoideachais. Cuimsíonn an Fóram Bunoideachais na comhpháirtithe bunscoile go léir, lena n-áirítear ionadaithe tuismitheoirí, ag obair i gcomhar leis an Roinn Oideachais. 
Seo mar atá struchtúr an tionscadail ag feidhmiú ar fud na tíre :  
Tá 6 chnuasach scoileanna beaga rannpháirteach sa tionscadal, gach ceann acu faoi choimirce eagraíocht/comhpháirtí oideachais. Is iad na comhpháirtithe sin ná Cumann Múinteoirí Éireann (INTO), Líonra Príomhoidí Bunscoile Éireann (IPPN), Bord Oideachais Ard-Sionad Eaglais na hÉireann (CIBE), Cumann Bainistíochta na mBunscoileanna Caitliceacha (CPSMA) agus Gaeloideachas. 
Tá comhordaitheoirí fostaithe ag na comhpháirtithe ar bhonn páirt-aimseartha chun oibriú le gach cnuasach agus tá comhordaitheoir náisiúnta fostaithe ag an Roinn Oideachais chun comhordú náisiúnta a dhéanamh ar na cnuasaigh. Tá na rannpháirtithe seo uile faoi threoir Coiste Stiúrtha ar a bhfuil ionadaíocht air ag na heagraíochtaí comhpháirtíochta agus An Roinn Oideachais. Le linn tréimhse 2 bhliain an tionscadail, tá líon foirne na scoileanna atá rannpháirteach coinnithe slán de réir an sceidil, ciallaíonn sin dá dtitfeadh na leibhéil rollaithe, ní laghdófar líon na bpost teagaisc. Déanfar meastóireacht  leanúnach ar an tionscadal agus cuirfear tuarascáil dheiridh le chéile, ina ndéanfar anailís ar oiriúnacht na ngníomhartha a chuir na cnuasaigh i bhfeidhm.   

Tá na cnuasaigh scoileanna beaga suite i gContaethe na Gaillimhe (2 chnuasach), Dhún na nGall,  Chiarraí, Phort Láirge agus Chill Mhantáin.  

Cnuasach Scoileanna Beaga Iorras Aithnigh 

Tá Gaeloideachas mar chomhpháirtí ar an gcnuasach de 5 bhunscoil Ghaeltachta i gceantar Iorras Aithneach i gConamara agus ar chnuasach de 3 bhunscoil Ghaeltachta in Uíbh Ráthach i gCiarraí Theas. Is é Seosamh Mac Donnacha an comhordaitheoir ar na cnuasaigh seo. 
Tá sraith imeachtaí comhoibritheacha eagraithe ag an gcomhordaitheoir leis na cnuasaigh dírithe ar an gcuraclam agus ar imeachtaí eischuraclaim. Eagraíodh ócáid shuntasach i gConamara i Feabhra 2023 faoi choimirce chnuasaigh bunscoileanna Iorras Aithnigh chun todhchaí agus inbhuanaitheacht na scoileanna a phlé. Bhí ós cionn seasca rannpháirtí i láthair idir dhaltaí, mhúinteoirí agus thuismitheoirí óna bunscoileanna chomh maith le daltaí ó Scoil Phobail Mhic Dara, Carna agus ionadaithe/breathnadóirí ón Roinn Oideachais, Forbairt Chonamara Láir, Gaeloideachas, Comhar Naíonraí na Gaeltachta, Acadamh na hOllscolaíochta Gaeilge (Ollscoil na Gaillimhe), Tuismitheoirí na Gaeltachta agus Ealaín na Gaeltachta. Eagraíodh an ócáid seo faoin struchtúr Beacons a riarann An Chomhairle Mhúinteoireachta agus atá aitheanta mar chuid de thionscadal píolótach de chuid an ECFE/OECD, atá maoinithe ag an gcomhphobal Eorpach. Mar sin bhí an ócáid seo ag baint feidhme as taighde an OECD chun tabhairt faoi chomhráite le pobail scoileanna Iorras Aithnigh le fócas ar leith ar ról an phobail i gcothú inbhuanaitheachta na scoileanna agus na bpobal araon.  

Tá comhoibriú spreagúil idir an cnuasach agus an eagraíocht áitiúil pleanála teanga Forbairt Chonamara Láir. Tá feasacht láidir ins na scoileanna maidir lena stádas mar scoileanna Gaeltachta agus an cultúr agus oidhreacht a thagann leis sin, gné a chothaíonn ceangal láidir ann féin idir na scoileanna cheana féin. 

Tá Gaeloideachas bródúil go bhfuil ceangal ag an eagraíocht le tionscadail na Scoileanna Beaga agus ag tnúth go mór leis an tuarascáil dheiridh a eiseofar ag léiriú toradh na hoibre ar fad atá á chur isteach ag na scoileanna ata páirteach sa tionscadal.
